16/11/2020 | Administración LocalMunicipal
Boiro
Anuncio de publicación da modificación do Regulamento do Consello Escolar Municipal do Concello de Boiro

O Pleno do Concello de Boiro, en sesión ordinaria celebrada o 10 de setembro de 2020, adoptou o acordo de aprobar inicialmente a modificación do Regulamento do Consello Escolar Municipal de Concello de Boiro publicado no Boletín Oficial da Provincia da Coruña de data 11 de xuño de 2012, número 109. (Expte.2931/2020). Sometido o expediente a información pública polo período de trinta días hábiles mediante anuncio publicado no Boletín Oficial da Provincia da Coruña núm.155, do 18 de setembro de 2020, así como no taboleiro de anuncios do Concello, non se presentaron reclamacións ou alegacións. En consecuencia, enténdese definitivamente adoptado o acordo inicial. De acordo co previsto no artigo 70.2 da Lei 7/1985, do 2 de abril, Reguladora das Bases do Réxime Local e no artigo 196.2 do Real Decreto 2568/1986 polo que se aproba o Regulamento de organización, funcionamento e réxime xurídico das entidades locais, publícase o texto íntegro da modificación, que entrará en vigor unha vez publicado no Boletín Oficial da Provincia e transcorrido o prazo de quince días previsto no artigo 65.2 da Lei 7/1985. Contra a aprobación definitiva poderá interpoñerse recurso contencioso administrativo no prazo de dous meses contados desde o día seguinte á presente publicación, de conformidade co artigo 10.1b) da Lei 29/1988, do 13 de xullo, reguladora da xurisdición contencioso-administrativa. Modificación do Regulamento do Consello Escolar Municipal de Concello de Boiro UN.–Modificación do artigo 3.–FUNCIÓNS, que di: “O carácter de organismo participativo na planificación e intervención educativa non universitaria realizarase por medio das funcións que lle son propias ó C. E. M.: asesoramento, consulta, proposta e información nas cuestións seguintes: a) Convenios e acordos de colaboración coa Consellería de Educación ou calquera outra Administración Pública, que afecten ó ensino dentro do ámbito municipal. b) Actuacións e normas municipais que afecten ós servicios educativos complementarios e extraescolares con incidencia no funcionamento dos centros docentes, tales como transporte escolar, comedores, servicios de limpeza e conservación. c) Actuacións e normas municipais que afecten ou favorezan á ocupación real das prazas escolares coa finalidade de mellora-lo rendemento educativo e, no seu caso, facer efectiva a obrigatoriedade do ensino. d) Emprazamento dos Centros docentes dentro da demarcación municipal. e) Prioridade nos programas e actuacións municipais que afecten á conservación, vixilancia e mantemento axeitado dos Centros docentes, de acordo coas competencias que a lexislación outorgue ós Concellos en cada momento, e especial atención á supresión de barreiras arquitectónicas. f) Fomento de actividades que tendan a mellora-la calidade educativa, a renovación pedagóxica, os principios da escola activa, e a integración escolar, especialmente no que respecta á adaptación da programación ó medio, para chegar a unha escola democrática, científica, libre, galega e non discriminatoria. g) Competencias educativas que afecten ó ensino non universitario e que a lexislación outorgue ós municipios. h) Na programación de investimentos en materia educativa. i) Calquera outro asunto que pola súa importancia para a vida escolar do Consello lle sexa consultado.” Quedará redactado do seguinte xeito: Artigo 3.–FUNCIÓNS. “O carácter de organismo participativo na planificación e intervención educativa non universitaria realizarase por medio das funcións que lle son propias ó C. E. M.: asesoramento, consulta, proposta e información nas cuestións seguintes: a) Convenios e acordos de colaboración coa Consellería de Educación ou calquera outra Administración Pública, que afecten ó ensino dentro do ámbito municipal. b) Actuacións e normas municipais que afecten ós servizos educativos complementarios e extraescolares con incidencia no funcionamento dos centros docentes, tales como transporte escolar, comedores, servizos de limpeza e conservación. c) Actuacións e recomendacións municipais que afecten ou favorezan á ocupación real das prazas escolares coa finalidade de mellorar o rendemento educativo e, no seu caso, facer efectiva a obrigatoriedade do ensino. d) Emprazamento dos Centros docentes dentro da demarcación municipal. e) Prioridade nos programas e actuacións municipais que afecten á conservación, vixilancia e mantemento axeitado dos Centros docentes, de acordo coas competencias que a lexislación outorgue aos Concellos en cada momento, e especial atención á supresión de barreiras arquitectónicas. f) Fomento de actividades que tendan a mellorar a calidade educativa, a renovación pedagóxica, os principios da escola activa, e a integración escolar, especialmente no que respecta á adaptación da programación ó medio, para chegar á unha escola democrática, científica, libre, galega e non discriminatoria. g) Competencias educativas que afecten ó ensino non universitario e que a lexislación outorgue aos municipios. h) A programación de investimentos en materia educativa. i) O estudio das necesidades educativas. j) Asesoramento ou consultas que garantan unha adecuada escolarización, sen prexuízo do establecido nas normas e disposicións legais vixentes sobre a materia. k) Asesoramento, se fose preciso, nos consellos escolares dos centros, si se requirise. l) Garantir en todos os centros docentes locais o respecto aos deberes e dereitos de todas as persoas integrantes da comunidade educativa. m) Informar de calquera actuación ou modificación que calquera administración educativa. n) Coordinar a organización das distintas actividades e servizos que abrangan a varios ou a totalidade de centros, sempre que sexa posible dende as competencias municipais. o) Intervir ante o requirimento de calquera institución pública ou privada, coa pretensión da mellora educativa dentro do marco legal e viceversa na medida do posible. p) Asesorar e apoiar ás ANPAS na tramitación de subvencións, realización de informes ou calquera outro aspecto que requiran. q) Creación de sinerxías en materias formativas de deporte, cultura ou medio ambiente. r) Colaboración na planificación e prevención de situacións de absentismo ou fracaso escolar. s) Coordinar os recursos educativos e sociais do municipio. t) Uso de centros de ensino público en horario non lectivo para a realización de actividades educativas para a comunidade, sempre e cando exista dispoñibilidade por parte do centro e previa autorización da persoa responsable. u) Calquera outro asunto cultural, social ou sanitario que pola súa importancia para a vida escolar do Concello lle sexa consultado. DOUS.–Modificación do artigo 5.–COMPOSICIÓN, que di: “Ó abeiro do disposto no artigo 16, apartado b) da Lei 3/86 e do artigo 31 do Decreto 44/88 dos Consellos Escolares de Galicia, o Consello Escolar Municipal do Concello de Boiro, do ensino non universitario, estará composto polos seguintes membros: a) Presidente: o alcalde ou membro da Corporación en quen delegue. b) Vicepresidente: elixido polo Pleno do C. E. M. entre os seus membros de dereito. c) Secretario: o secretaria/o xeral de Concello, ou o funcionario do mesmo en quen delegue. d) Vocais: – Sete profesores dos niveis educativos correspondentes ó ámbito do ensino non universitario de Galicia propostos por sindicatos ou asociacións profesionais proporcionalmente á representación obtida nas eleccións sindicais do sector, no municipio, distribuídos da seguinte forma: Cinco do ensino público e dous do ensino privado. – Catro pais de alumnos propostos pola Federación, ou no seu caso polas Federacións, de Asociacións de Pais de Alumnos. – Tres alumnos elixidos polos representantes do alumnado en Consellos Escolares dos centros existentes no municipio. – Sete membros elixidos segundo o que dispoña a Corporación Municipal de entre directores, representantes dos sindicatos, asociacións de empresarios, movementos de renovación pedagóxica, titulares de centros privados e concertados, especialistas en temas educativos, e asociacións de veciños. – Un funcionario en representación da administración educativa, designada pola Delegación Provincial de Educación.” Que quedará redactado do seguinte xeito: Artigo 5.–COMPOSICIÓN. “O abeiro do disposto no artigo 16, apartado b) da Lei 3/86 e do artigo 31 do Decreto 44/88 dos Consellos Escolares de Galicia, o Consello Escolar Municipal do Concello de Boiro, do ensino non universitario, estará composto polos seguintes membros: a) Presidente: alcalde ou membro da Corporación en quen delegue. b) Vicepresidenta/e: elixido polo Pleno do C. E. M. entre os seus membros de dereito. c) Secretaria/o: a/o secretaria/o xeral de Concello, ou persoa funcionaria do mesmo en quen delegue. d) Vogais: – Sete profesoras/es dos niveis educativos correspondentes ó ámbito do ensino non universitario de Galicia propostos por sindicatos ou asociacións profesionais proporcionalmente á representación obtida nas eleccións sindicais do sector, no municipio, distribuídos da seguinte forma: cinco do ensino público e dous do ensino privado – Catro nais/pais do alumnado propostos pola Federación, ou no seu caso polas Federacións, de Asociacións de Nais e Pais de Alumnas/os. – Tres alumnas/os elixidos polos representantes do alumnado en Consellos Escolares dos centros existentes no municipio. – Sete membros elixidos segundo o que dispoña a Corporación Municipal de entre directoras/es, representantes dos sindicatos, asociacións de empresarios, movementos de renovación pedagóxica, titulares de centros privados e concertados, especialistas en temas educativos, e asociacións de veciñas/os. – Unha persoa funcionaria en representación da administración educativa, designado pola Delegación Provincial de Educación. TRES.–Modificación do artigo 7.–PLENO DO C. E. M., que di: “7.1.–O Pleno do C. E. M. estará constituído por tódolos membros do mesmo. Para a súa constitución inicial será necesario que asistan, alomenos, os dous térceos dos membros que compoñan o Pleno. De non acadarse o quórum establecido, procederíase a unha nova convocatoria nun prazo máximo de 7 días, rexéndose para a súa constitución polo establecido no artigo 10 deste Regulamento.7.2.–O Pleno do C. E. M. haberá de xuntarse, como mínimo, unha vez por semestre, en sesión ordinaria, e preceptivamente ó comezo e final de cada curso escolar. Poderá xuntarse en sesión extraordinaria se o considera oportuno a/o presidente, ou ben se o solicitan por escrito, como mínimo unha terceira parte dos vocais do Pleno do C. E. M.7.3.–A convocatoria das sesións ordinarias e extraordinarias do Pleno do C. E. M. haberá de realizarse cunha antelación mínima de 72 horas, acompañada da orde do día, na que se fixarán os puntos a tratar.7.4.–As sesións do Pleno do C. E. M. celebraranse en primeira convocatoria, sempre que concorra a maioría absoluta dos membros de dereito, e en segunda convocatoria, media hora despois de anunciada, se asisten, alomenos, o presidente ou vicepresidente ou vocal en quen deleguen, o secretario, e un térceo dos vocais. Os acordos adoptaranse por maioría dos votos das persoas asistentes, podendo formularse votos particulares. Calquera membro do Pleno do C. E. M., ten dereito a examinar e recibir, se así o solicitara, copia das actas e da documentación das comisións de traballo, do Pleno e da Comisión Permanente.7.5. Serán competencias do Pleno do C. E. M.: a) Debater e aproba-los informes e ditames referidos ós puntos explicitados no artigo 4 deste Regulamento. b) Elixi-lo vicepresidente do C. E. M. c) Elixi-los membros da Comisión Permanente. d) Ratificar ós presidentes de cada unha das comisións de traballo. e) Aproba-la creación das novas Comisións de Traballo. f) Aproba-la memoria anual de actuación do C. E. M g) Aproba-lo informe anual sobre a situación do ensino non universitario no municipio.” Que quedará redactado do seguinte xeito: Artigo 7.–FUNCIONAMENTO DO C. E. M.7.1) O Pleno do C. E. M. estará constituído por todos os membros do mesmo. Para a súa constitución inicial será necesario que asistan, polo menos, os dous terzos dos membros que compoñan o Pleno. De non acadarse o quórum establecido, procederíase a unha nova convocatoria nun prazo máximo de 7 días, rexéndose para a súa constitución polo establecido no artigo 10 deste Regulamento.7.2) O Pleno do C. E. M. haberá de xuntarse, como mínimo, unha vez por trimestre, en sesión ordinaria, e preceptivamente ó comezo e final de cada curso escolar. Poderá xuntarse en sesión extraordinaria se o considera oportuno a/o presidente, ou ben se o solicitan por escrito, como mínimo unha terceira parte dos vocais do Pleno do C. E. M.7.3) A convocatoria das sesións ordinarias e extraordinarias do Pleno do C. E. M. haberá de realizarse cunha antelación mínima de 72 horas, acompañada da Orde do Día, na que se fixarán os puntos a tratar.7.4) As sesións do Pleno do C. E. M. celebraranse en primeira convocatoria, sempre que concorra a maioría absoluta dos membros de dereito, e en segunda convocatoria, media hora despois de anunciada, se asisten, polo menos, a/o presidente ou Vicepresidenta/e ou vogal en quen deleguen, a/o Secretaria/o, e un terzo dos vogais. Os acordos adoptaranse por maioría dos votos das persoas asistentes, podendo formularse votos particulares. Calquera membro do Pleno do C. E. M., ten dereito a examinar e recibir, se así o solicitara, copia das actas e da documentación das Comisións de Traballo, do Pleno e da Comisión Permanente.7.5) Serán competencias do Pleno do C. E. M.: a) Debater e aprobar os informes e ditames referidos ós puntos explícitos no artigo 4 deste Regulamento. b) Elixir a/o Vicepresidenta/e do C. E. M. c) Elixir os membros da Comisión Permanente. d) Ratificar ós presidentes de cada unha das comisións de traballo. e) Aprobar a creación das novas comisións de traballo. f) Aprobar a memoria anual de actuación do C. E. M Aprobar o informe anual sobre a situación do ensino non universitario no municipio. CATRO.–Modificación do artigo 11.–O PRESIDENTE, que di: “O presidente do C. E. M. terá as seguintes funcións: a) Ostentala representación oficial do C. E. M. b) Convocar, presidilas sesións e moderalos debates do Pleno e da Comisión Permanente do C. E. M. c) Autorizar coa súa sinatura os acordos do Pleno do C. E. M.” Que quedará redactado do seguinte xeito: Artigo 11.–A/O PRESIDENTA/E. “A/o presidente do C. E. M. terá as seguintes funcións: a) Ostentar a representación oficial do C. E. M. b) Convocar, presidir as sesións e moderar os debates do Pleno e da Comisión Permanente do C. E. M. c) Autorizar coa súa sinatura os acordos do Pleno do C. E. M.” CINCO.–Modificación do artigo 12.–O VICEPRESIDENTE, que di: “O vicepresidente asume as atribucións do presidente en caso de ausencia, vacante ou doenza”. Que quedará redactado do seguinte xeito: Artigo 12.–A/O VICEPRESIDENTA/E. A/o vicepresidenta/e asume as atribucións do presidente en caso de ausencia, vacante ou doenza. SEIS.–Modificación do artigo 13.–O SECRETARIO, que di: “Serán funcións do secretario: a) Cita-las sesións do Pleno do C. E. M., que convocará o presidente, cando menos con 72 horas de antelación, segundo a orde do día que prepare a Comisión Permanente do C. E. M. b) Redacta-las actas das sesións do Pleno e da Comisión Permanente do C. E. M., que serán aprobadas na seguinte reunión. c) Calquera outra tarefa, relativa a funcións xenéricas da Secretaría, que lle encomende o C. E. M. d) Custodia-las actas.” Que quedará redactado do seguinte xeito: “Artigo 13.–A/ O SECRETARIA/O. Serán funcións da/o secretaria/o: a) Citar as sesións do Pleno do C. E. M., que convocará a/o presidente, cando menos con 72 horas de antelación, segundo a orde do día que prepare a Comisión Permanente do C. E. M. b) Redactar as actas das sesións do Pleno e da Comisión Permanente do C. E. M., que serán aprobadas na seguinte reunión. c) Calquera outra tarefa, relativa a funcións xenéricas da Secretaría, que lle encomende o C. E. M. d) Custodiar as actas.” Boiro, 11 de novembro de 2020. O alcalde José Ramón Romero García